Komisijos reglamentas (EB) Nr. 1649/2000
2000 m. liepos mėn. 25 d.
suteikiantis Moldovos Respublikai specialų režimą, skatinantį darbuotojų teisių apsaugą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. gruodžio mėn. 21 d. Tarybos reglamentą (EB) Nr. 2820/98, taikantį daugiametę bendrųjų lengvatinių tarifų schemą nuo 1999 m. liepos mėn. 1 d. iki 2001 m. gruodžio mėn. 31 d. [1], su paskutiniais pakeitimais, padarytais Komisijos reglamentu (EB) Nr. 1310/2000 [2], ypač į jo 13 straipsnio 1 dalį,
kadangi:
(1) Reglamento (EB) Nr. 2820/98 2 antraštinės dalies II dalyje numatyta galimybė suteikti specialų režimą, skatinantį darbuotojų teisių apsaugą.
(2) 1999 m. vasario mėn. 11 d. Moldovos Respublika pateikė prašymą dėl teisės pasinaudoti šia tvarka, prie kurio pridėjo pirmiau minėto reglamento 11 straipsnio 1 dalyje nurodytą informaciją ir įsipareigojimą.
(3) Vadovaudamasi 11 straipsnio 2 dalimi Komisija paskelbė pranešimą [3] apie Moldovos Respublikos prašymą.
(4) Tam tikros suinteresuotos šalys pateikė Komisijai savo pastabas.
(5) Prašymas buvo išnagrinėtas vadovaujantis minėto reglamento 12 straipsniu.
(6) Moldovos Respublikos įstatymai numato ILO konvencijomis Nr. 87, 98 ir 138 nustatytų standartų esmines nuostatas.
(7) Komisija išnagrinėjusi nustatė, kad Moldovos valdžia ėmėsi būtinų priemonių užtikrinti veiksmingą šių nuostatų taikymą ir monitoringą.
(8) Moldovos Respublika įsipareigojo užtikrinti veiksmingą specialiųjų priemonių taikymą ir kontrolę bei minėtojo reglamento 14 straipsnyje nurodytą administracijos bendradarbiavimą.
(9) Atsižvelgiant į gautas pastabas ir svarstymo rezultatus, prašymas gali būti patenkintas.
(10) Šiame reglamente numatytos priemonės atitinka minėto reglamento 31 straipsnyje nurodyto komiteto nuomonę,
PRIĖMĖ ŠĮ REGLAMENTĄ:
1 straipsnis
1. Moldovos Respublikai suteikiamas Reglamento (EB) Nr. 2820/98 11 straipsnyje nurodytas specialus režimas, skatinantis darbuotojų teisių apsaugą.
2. Laikantis minėto reglamento 14 straipsnyje numatytų sąlygų, jo I priede nurodytoms prekėms taikomas šis specialus režimas.
3. Vadovaujantis minėtojo reglamento 10 straipsnio nuostatomis, sumažinamas nagrinėjamosioms prekėms taikomas Bendrojo muitų tarifo muitas.
2 straipsnis
Šis reglamentas įsigalioja trečio mėnesio pirmą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. liepos mėn. 25 d.